google/wiki40b huggingface dataset:
משה לוין (רב)

הרב משה לוין (תרס"ז, 1907 – תשל"ז, 30 במאי 1977) היה הרב הראשי של נתניה.

תולדותיו

נולד בעיירה דרעוונא שבליטא. למד בישיבת ברנוביץ אצל הרב אלחנן וסרמן, בישיבת ראדין ובישיבת מיר. בשנת 1935 עלה לארץ ישראל ולמד בכולל היכל התלמוד בתל אביב. נישא לאסתר, בתו של הרב אליהו אפשטיין, רבו של המושב בלפוריה. חתנו השני של הרב אפשטיין היה דוד מלמד, אביו של הרב זלמן מלמד. 
בשנת 1938, לאחר פטירת חותנו התמנה הרב לוין לשוחט ורבה של בלפוריה. בתחילת 1947 מונה לרב של קריית חיים. 
בשנת 1953 עבר לכהן כרב בנתניה לצידו של הרב דוד שלוש. הרב לוין היה מינוי של המועצה הדתית של נתניה, לאחר שרב העיר, הרב אברהם ורנר סירב לשתף פעולה עם המועצה הדתית. בפועל כיהן הרב לוין כרב העיר מטעם המועצה הדתית ומסוף שנות ה-50 הופיע שמו של הרב לוין בעיתונות עם התואר "רבה של נתניה" במקביל למתן כינוי זה לרב ורנר. 
הקים את ישיבת תפארת נתניה, בראשה עמדו הרבנים שמעון משה דיסקין וצבי פרידמן. כמו כן עמד בראשות כולל שהקים בעיר. פרסם מאמרים תורניים בכתבי עת שונים ובהם ב"שבילין". במקביל לימד תלמוד בתיכון הדתי בעיר.
בשנת 1960, על רקע סכסוך בין משרד הדתות והמועצה הדתית לבין הרב ורנר, מונה על ידי הרב יצחק נסים לרב הראשי של נתניה, מינוי שלא הוכר על ידי שר הדתות. עם השנים הוכר מעמדו כרב העיר האשכנזי.
נפטר בשנת תשל"ז- 1977.

הנצחתו

לאחר מותו נקרא על שמו רחוב בנתניה.
בביתו של הרב לוין פועל "מרכז תורני בית הרב".
אמנות בלונים

אמנות בלונים היא פעולת קיפול, סיבוב ועיצוב בלונים ארוכים לצורות, לרוב של חיות. לעיתים נעשה שימוש בבלונים עגולים ובצורות שונות כמו לבבות ופרחים כדי לשפר את היצירה. היצירה יכולה להכיל בתוכה בלון אחד מעוצב בדרכים שונות או מספר בלונים יחדיו ליצירת צורות גדולות ומורכבות יותר.
הבסיס לאמנות בלונים הוא הקשר הפשוט הנוצר על ידי תפיסת הבלון וסיבובו לשני כיוונים שונים. סיבוב זה גורם לבלון להתהדק ל"קשר" קטן. הבלון הארוך אינו מתפוצץ בעת תמרונו משום שהוא אינו מנופח עד סופו; האמן משאיר שארית בסוף הבלון הנקראת "זנב" וכאשר הבלון מתהדק לקשר, האוויר שהיה בקשר עובר לשארית וכך הלחץ בבלון לא גדל. ככל שמסובבים יותר קשרים בבלון, הזנב מתקצר משום שהוא מתמלא בכמות גדולה יותר של אוויר. לכל דגם יש מספר שונה של קשרים ולכן השארית שמשאירים בבלון שונה לכל דגם.
באמנות זו משתמשים לרוב קוסמים וליצנים בימי הולדת של ילדים בגיל הרך וכן במופעי קרקס ומופעי רחוב נודדים.
בוקינג

תפעול

בחודש נובמבר 2010, השיקה בוקינג את אפליקציית הזמנת המלונות שלה בגרסת iPad ובחודש פברואר 2011, שחררה את אפליקציית הזמנת המקומות לאנדרואיד. בחודש אפריל 2012, הכריזה בוקינג על השקת האפליקציה הראשונה בעולם של הרגע האחרון, 'Booking.com Tonight'. שמיועדת למכשירי האייפון
בדצמבר 2012 השיקה בוקינג שירות למכשיר האמזון קינדל, הזמינה להורדה בכל האפליקציות של אמזון, כולל ארצות הברית, בריטניה, גרמניה, ספרד, צרפת, איטליה ויפן.
מאז 2011 הוצג גידול מתמשך בהזמנות מאתר בוקינג. לצורך העניין, ב-2011, ההכנסות מהזמנות ממכשירים ניידים עמדו על 1 מיליארד דולר והן שולשו ליותר מ -3 מיליארד דולר בשנת 2012.

שיטות קידום מכירות

ההכנסות של אתר בוקינג באות בעיקר מהזמנות ישירות באתר אבל לחברה יש מקורות הכנסה נוספים בדמות שותפויות צד ג׳. שותפויות כאלו כוללות ממשק הזמנת לסוכני תיירות או שיווק דרך שותפים בו אתרים מקבלים עמלות במידה וגולשים שהופנו דרכם מבצעים הזמנה.

שותפויות והסכמים נבחרים

באוגוסט 2012, חברת הנסיעות הסינית המקוונת Ctrip ו Booking.com הקימו שותפו מסחרית המאפשר לגולשי האתר לגשת לכל מקומות הלינה שקיימים בבוקינג.
קבוצת Panorama, חברת התיירות הגדולה ביותר באינדונזיה, הוציאה 2 מיליון דולר על השקת bookpanorama.com. מדובר על שותפות אסטרטגית שמאפשרת גישה ליותר מ 270,000 בתי מלון ברחבי 179 מדינות בעולם.
בהמשך, בוקינג חתמה גם על הסכמי שותפויות עם חברות תעופה שמקדמות הזמנת מלונות בתוך מערכת הזמנת הטיסות שלהן. לדוגמה, באוקטובר 2014, הודיעה אוראל איירליינס כי היא הקימה שותפות עם בוקינג.
אנדרטת הבקעה

תיאור המקום

אנדרטת הבקעה כוללת פסל מחלקי נשק שרותכו ויצרו ביחד צורה של תותח נ"מ המתנשא לגובה 21 מטר וקיר זיכרון. הוא הוקם על ידי יגאל תומרקין. שמותיהם של כ-400 לוחמי חטיבת הבקעה ויחידות אחרות שנפלו בבקעת הירדן כתובים על לוחות מתכת שמדי פעם נגנבים. לצד האנדרטה הוצבו שלוש אבנים להנצחת חללי צה"ל ונפגעי פעולות איבה תושבי בקעת הירדן. 
האנדרטה נמצאת על גבעה בולטת ליד מפגש הבקעה ליד המושב פצאל. כביש סלול מוליך אליה מכביש 90 כ-200 מטר צפונית לצומת הבקעה. הדרך עוברת ליד חורשה וחניון ופונה לעבר הגבעה. משמאל - שדרה של שלטים המציגים את יישובי הבקעה ומימין - אמפיתיאטרון לכינוסים ואירועי תרבות על שם אל"ם אברהם אלרן (ממושי) שהיה ממפקדי חטיבת הבקעה ונפל בקרב במלחמת לבנון הראשונה.

היסטוריה

את הקמת האנדרטה יזם רחבעם זאבי, שהיה אלוף פיקוד המרכז בתקופת מלחמת ההתשה בבקעת הירדן וועד ציבורי בראשות יצחק נבון. 
האנדרטה נחנכה ב-28 בנובמבר 1972 בטקס ממלכתי בהשתתפות ראש הממשלה גולדה מאיר. על האנדרטה הונצחו שמות 189 חללי צה"ל שנפלו באזור הבקעה במלחמת ששת הימים ובמלחמת ההתשה. בשנת 1978 הוספו לאנדרטה עוד 87 שמות של נופלים, בהם חללי אסון הנ"ד. 
לקראת יום הזיכרון בשנת 1981 הוצא בול שמציג את האנדרטה. הבול שימוש למשלוח איגרת הזיכרון של משרד הביטחון למשפחות הנופלים. 
בשנות ה-80 התקיימה "צעדת הבקעה" שנקודת הסיום שלה הייתה באנדרטת הבקעה. 
בשנים האחרונות מונצחים בשולי רחבת האנדרטה גם לוחמים תושבי הבקעה שנפלו במקומות אחרים ובפעולות איבה.
בדצמבר 2002 הונחה בצד האנדרטה, לוחית זיכרון לרחבעם זאבי.
קלודיה רנקין

חייה

רנקין נולדה בקינגסטון ולמדה בוויליאמס קולג' ובאוניברסיטת קולומביה. פרסומיה הופיעו במגוון כתבי עת בארצות הברית ובבריטניה, בהם גרנטה , הארפר'ס , קניון רוויו  ואחרים.

נושאים

בכתיבתה מרבה רנקין לעסוק בחוויית האפרו-אמריקאים במרחב העירוני המאוכלס ברוב לבן, וכן בתחושת הניכור בין שחורים ולבנים בארצות הברית.

פרסומים

רנקין פרסמה חמישה ספרי שירה, שני מחזות ומאמרים רבים. היא ערכה מספר אנתולוגיות, בהן אנתולוגיה על משוררות אמריקאיות במאה ה-21.

פרסים והכרה

ספרה "Citizen: An American Lyric" ("אזרח: שירה אמריקאית") זכה בפרס הספרותי של הלוס אנג'לס טיימס ובפרס חוג מבקרי הספרים הלאומי  - הספר הראשון בתולדות הפרס שהיה מועמד גם בקטגוריית השירה וגם בקטגוריית ביקורת הספרות. כמו כן זכה הספר בפרס NAACP Image ובשורת פרסים נוספים. הוא היה מועמד לפרס הספר הלאומי . ספרה הוא היחיד שהגיע לרשימות רבי המכר של הניו יורק טיימס בקטגוריית העיון (non-fiction).
חטאים קטנים

עלילת הספר

עלילת הספר נפתחת כאשר הבלש הפרטי ספנסר, גיבורו הראשי של פרקר, נשכר על ידי ריטה פיורי, עורכת דין ובעברה תובעת מחוזית, כדי לבדוק מחדש את הרשעתו של אליס אלווז, גבר שחור בעל עבר מפוקפק, ברציחתה של מליסה הנדרסון, סטודנטית מקולג' "פמברטון" היוקרתי. ספנסר הפך כל אבן בדרך לפתרון, וחקירתו הוליכה אותו אל תחומי הקולג' והלאה, אל משפחות עשירות המתכחשות לקשר בינן לבין הנערה המתה. מכשולים מסוגים שונים מושמים על דרכו ומביאים אותו להבנה כי מדובר בפרשה סבוכה מאוד. בשלב מסוים נשלח רוגאר, רוצח מקצועי יוצא המוסד, להורגו. רוגאר כמעט שהצליח במשימתו - ספנסר נורה ונפצע קשה. יחד עם חברתו הפסיכולוגית סוזן סילברמן וידידו השחור הוק, הוא נמלט ומוצא מקלט בסנטה ברברה שבקליפורניה. לאחר שהחזיר לעצמו את השליטה בשריריו ובאקדחיו. הוא שב לבוסטון כדי לפתור את הפרשיה.
הולוקה

היסטוריה

הריסות הכפר הישן והטירה שוכנים כחצי קילומטר דרומית-מערבית למרכז הכפר. הטירה נזכרה לראשונה בשנת 1310 אך הוקמה במאה ה-13 לאחר פלישת המונגולים. לטירה נודע תפקיד חשוב במאבקים שבין ההוסיטים והפאלוצים שהתגוררו בהולוקה, ואשר מצאו בה הגנה ומסתור. בסוף הכיבוש עות'מאני ב-1683, ננטשו הטירה והכפר הישן, והטירה חרבה בתחילת המאה ה-18.
הכפר הנוכחי החל להתפתח סביב רחובו הבודד, והדורות הבאים הקימו את בתיהם בעורפם של החלקות המשפחתיות ובצמוד לבתים הקיימים. כך נוצרו בתי המגורים הארוכים האופייניים לכפר. האסמים ומבני החווה האחרים נבנו מחוץ לאזור המגורים בשולי השדות. לפי מסמך מ-1782 הכפר עדיין שמר על מבנהו המקורי שכלל רחוב בודד באותה עת. מאוחר יותר התפתח רחוב נוסף ממזרח לראשון, ולקראת אמצע המאה ה-19 קיבל המקום את מראהו הנוכחי וכל האדמה הניתנת לעיבוד נוצלה. ב-1960 החל הכפר להתפתח שוב באופן מוגבל, אך כיום מבוקרת התפתחותו לפי כללי השימור שהתקבלו לגביו. צעדי השימור הראשונים נינקטו בהולוקה ב-1972 והוחמרו ב-1977 וב-1981. הכפר נהרס מספר פעמים בשל שריפות, שכן בניית בתים שלא מעץ הייתה כפופה לאישור. השריפה האחרונה התחוללה ב-1909, ולאחריה נבנו בתי הכפר מחדש בהתאם למסורת, אך קירותיהם הוקמו מלבנים וגגותיהם מרעפים בלתי דליקים.

הכפר

הכפר מונה 126 בתים ומבני חווה ובשנת 2001 התגוררו בו 470 איש בלבד. רק 67 מהבתים בכפר, הניצבים סביב הרחוב ההיסטורי, כלולים בתחומי האזור המוגן. הכפר מוקף בגפנים, מטעים, כרי מרעה וביערות המכסים שטח של 141 הקטאר. הבתים עשויים משילוב של אבן ועץ, וקירותיהם צבועים בלבן. בחזיתותיהם מרפסות מקורות שגגותיהן נתמכים בקורות עץ.
הכנסייה הקתולית, שלה מגדל פעמונים, ניצבת מאז 1889 במרכזו של הכפר, במקום בו הרחוב המקורי יוצר מעין כיכר סביבה, והיא דומה מבחינת מאפייניה לבתי המגורים. בטירה שוכן מוזיאון קטן המציג כלי נשק וכתובות שנמצאו בהולוקה, ושני מוזיאונים נוספים בכפר מוקדשים לתרבות המקומית ולהתפתחות הדואר. הכפר אינו מוזיאון או סקאנסן אלא מקום יישוב, וחלק מהבתים מציעים שירותי לינה והסעדה למבקרים. הוא נחשב לכפר היחיד שבו עדיין מתגוררים הפאלוצים בהתאם למסורתם.
גאון הירדן

גאון הירדן (בערבית - זור) הוא המדרגה התחתונה בבקעת הירדן המהווה את מישור ההצפה של הירדן.

טבע

החי והצומח העשירים של האזור מוגנים בצידו הישראלי של גאון הירדן בחמש השמורות המרכיבות את שמורת גאון הירדן. באזורים רבים הציבה מדינת ישראל את גדר הגבול מאות מטרים מהגבול הבינלאומי העובר במרכז הנהר. אזורים אילו אסורים בכניסה לאזרחים, למעט חקלאים וחוקרים, ובהם התפתחו שטחים של פארקים לא מתוכננים.

טופוגרפיה

רוחבו הממוצע של השטח הוא כ-1,200 מטר אך במקומות רבים הוא מצטמצם ל-500 מטר ואף פחות. גאון הירדן ממוקם למרגלות המצוק של המדרגה העליונה בבקעת הירדן היא "ככר הירדן" (ע'ור) בה ממוקמים היישובים ושטחי החקלאות, ובה עובר כביש הבקעה (מס' 90). מבנה זה קיים בשני צידי הירדן אלא שבצד המזרחי (הירדני) לרוב השטח רחב יותר בגלל שהנחלים ממזרח גדולים יותר ונושאים סחף רב יותר אל הירדן. בין הע'ור לזור ישנם מדרונות תלולים שגובהם 15-25 מ' בצפון ועד 40 מטר ויותר בדרום, ובתוכם ישנו אזור של בִּתְרוֹנוֹת שרוחבו מ-1 ק"מ בצפון עד 3 ק"מ במרכז הבקעה, באזור שפכו של נחל יבוק ממזרח, ומשם ודרומה הוא הולך וצר.
בן פרי

חייו

הוריו דני ודניאלה פרי. אביו שף ואיש עסקים, המשפחה הסתובבה בעולם בעקבות עסקי המסעדנות של האב, שפתח מסעדות בארצות הברית, ברזיל, גרמניה ואנגליה.
בן פרי נולד ברמת השרון, לו ארבע אחיות, שלוש גדולות ואחת קטנה ממנו. בהיותו בן שנתיים עבר עם משפחתו לאנגליה, בגיל 14 שבה משפחתו לישראל סופית. פרי למד במגמת תיאטרון בתיכון אלון, בניהולה של אורנה בן-חורין; שם למד בין השאר אצל גדעון ירון ודני מוג'ה. למד בסטודיו למשחק ניסן נתיב, שנה מכינה ואחר-כך שלוש שנים במסלול התלת-שנתי, אותו סיים ב-2005. בסטודיו פגש את חבריו לאנסמבל ציפורלה והקים את האנסמבל ביחד עם תשעה מחבריו לכיתה, בתום השנה השלישית ללימודיהם.
בן פרי שיחק בטלנובלה היומית "חשופים", בתפקיד הצלם שימי לוי, בן-זוגה של שירה מזור (נעמה שנדר), שמנסה לרצוח את גלי ארזי (יעל בר-זוהר). בסדרת הדרמה "על קצות האצבעות". גילם את דמותו של רקדן בלט הומוסקסואל החולה באיידס. לצורך התפקיד למד במשך חודשיים בלט. הוא שיחק במיני-סדרה "סוזנה הבוכיה" בתפקיד גידי, השכן של סוזנה (מאיה מרון), שגורם לה להבין שהאושר נמצא בתוכנו. בסדרה הקומית "פאפאדיזי" גילם את דמותו של גברתן שמתאהב בהלני (גילי סער), בתו של סוקרטס (מוני מושונוב).
מייד בתום לימודיו התקבל בן פרי ל"המובילים", קומדיית מצבים לילדים בערוץ לוגי. הוא גילם את דמותו של שרון דגני, בחור אופטימי ומאושר אך מעט טיפש, האח האמצעי במשפחת דגני- המככבת בסדרה. מכאן ואילך שיחק והנחה תוכניות שונות לילדים בעיקר בערוץ לוגי. הנחה את העונה הראשונה של "שחק אותה סשו", שעשועון חידות מדעי יומי לילדים. בשלב הבא הנחה את התוכנית "אוטוגלידה", בה ילדים עונים על חידות וזוכים בגלידה. שיחק ב"בית ספר למכשפים", בתפקיד המורה ל"בישוף" – הלחם של בישול וכישוף. הנחה את התוכנית "מתחת לאף", בה חושפים את הילדים לפריטים יומיומיים הנמצאים בסביבתם היומיומית ומספרים מה ניתן לעשות איתם. לצידו הנחו מירב פלדמן וליטל רוזנצוייג ואחר-כך מיכל גבריאלוב. ב-2012 שיחק ביחד עם לביא זיטנר בתוכנית "אין דברים כאלה". הוא גילם את דמותו של איציק, המכונה "יותר מזל משכל". הנחה לצד איילת רובינסון את התוכנית "צונן" ובהמשך הנחה גם את תוכנית הכושר לילדים "זמן לזוז" בעונתה השנייה, ששודרה בערוץ ניקלודאון.
בן פרי שיחק בהצגה "מאחורי המסך" בתיאטרון גושן. מאת ובבימויה של צביה הוברמן. הוא גילם את דמותו של חיידק הבמה שעוזר לילדים להעלות הצגה. בנוסף שיחק בהצגת הילדים "להיות מעורב" שהוצגה בלעדית בתיאטרון צוותא,בה גילם את דמותו של הכלב פלאש, כלב גברתן ופלרטטן שמנהל מערכות יחסים שונות עם שאר הכלבים ב"כלביון התחתון" בו מתרחשת ההצגה, עם שחקנים כמו שירה קצנלבוגן וליהי גרין. משחק מאז 2009 בתיאטרון אורנה פורת. ההצגה הראשונה בה שיחק בתיאטרון הייתה "פיטר פן", בה גילם את דמותו של סמי, עוזרו ויד ימינו של hook. אחר-כך שיחק בהצגת היחיד "מוזיקה של אגדה", מאת ובבימויו של יאקי מחרז. הוא גילם את דמותו של שחקן שמגיע בטעות לקונצרט ומציג סיפורים לצלילי מוזיקה קלאסית. הוא משחק בהצגה "פרח הלב של ריקדינא", מאת ובבימויו של יאקי מחרז, בשיתוף עם להקת המחול ענבל. הוא מגלם את דמותו של הנסיך במבינו שזוכה בליבה של הנסיכה ריקדינא אחרי שהוא מגיש לה את פרח הלב, ב-2013 החל להשתתף בתוכנית " אולפן הבית" - רצועת שידורים לילדים ונוער בחינוכית 23 לצד דניאלה וירצר.
בשנת 2018 הופיע בתפקיד ראשי בסרט הקולנוע "הורדוס איילנד".
בן פרי נשוי מאז שנת 2009 לויקי בר-אל, חברת להקת מיומנה, השניים הורים לעילאי ומתגוררים בתל אביב.
XNU

XNU היא ליבת מערכת הפעלה חופשית ומבוססת קוד פתוח של חברת אפל, חלק ממערכת ההפעלה Darwin. שמה הוא ראשי תיבות של "X is Not Unix" ‏("X אינה יוניקס").
פותחה במקור על ידי NeXT עבור מערכת ההפעלה NeXTSTEP אולם שמה ניתן לה רק לאחר הכללתה כבסיס למערכת ההפעלה Mac OS X.
XNU היא ליבה היברידית המבוססת על מיקרו ליבה Mach. הגרסה המקורית שלה התבססה על גרסה 2.5, שפותחה במקור על ידי אוניברסיטת קרנגי מלון, בתוספת רכיבים מ-BSD 4.3 וממשק תכנות יישומים הנקרא Drivre Kit, המשמש לכתיבת מנהלי התקנים.
לאחר שאפל רכשה את NeXT, שודרגו רכיבי ליבת Mach לגרסה 3.0, רכיבי BSD שודרגו מקטעי קוד של מיזם FreeBSD, ו-Drivre Kit הוחלפה בממשק מבוסס C++ שנקרא "I/O Kit".
אוביראטן ד'אמברוזיו

אודות

ד'אמברוזיו, יליד סאו פאולו, למד מתמטיקה לתואר ראשון מאוניברסיטת סאו פאולו, ובשנת 1963 קיבל דוקטורט במתמטיקה מהאוניברסיטה. הוא לימד וחקר במספר אוניברסיטאות בארצות הברית, ביניהן אוניברסיטת בראון, אוניברסיטת מדינת ניו יורק, אוניברסיטת רוד איילנד ואוניברסיטת סטוני ברוק. בין השנים 1960 ל-1961 לימד באוניברסיטת ג'נובה שבאיטליה. 
בשנת 1972 חזר לברזיל והחל לשמש כראש המכון למתמטיקה, סטטיסטיקה ומדעי המחשב באוניברסיטת מדינת קאמפינס (UNICAMP). בשנות השבעים והשמונים החל להתעניין בנושאים של ההיסטוריה והסוציולוגיה של המתמטיקה, ובגישה אשר חוקרת את המתמטיקה שהתפתחה שלא במסורת של הים התיכון (הכוללת את המוסלמים וארצות אירופה) אלא בחברות כמו דרום אמריקה ואפריקה. 
בין השנים 1999 ל-2003 היה ד'אמברוזיו הנשיא של החברה הברזילאית להיסטוריה של המתמטיקה. בשנת 2005 קיבל את פרס פליקס קליין מטעם הוועד הבינלאומי להוראת המתמטיקה.
בשנת 2001 הוא זכה בפרס קנת' מאי (ביחד עם לם לאי יונג).
מגדל משה אביב

היסטוריה

הפרויקט החל בשנת 1995, כאשר הקבלן משה אביב רכש מגרש של 4.5 בצומת הרחובות דרך אבא הלל וז'בוטינסקי ברמת גן, עליו היה ממוקם חניון למכוניות משומשות בשם "המגרש של אפשטיין". באותה שנה השלים 2 עסקות עם בעלי קרקעות במגרש צמוד למגרש שכבר נרכש ששטחו 4.5 דונמים, וצרוף את שני המגרשים למגרש אחד בן כ-9 דונם. תוכנית בניין עיר, באותה עת התירה לבנות במקום מגדל מגורים בן 25 קומות ואביב ביקש לשנות אותה כך שתתיר לו לבנות מגדל בן 46 קומות, ובו 30,000 מ"ר משרדים, 7,300 מ"ר מגורים ו-1,250 מ"ר למסחר. השינוי אושר בוועדה המקומית לתכנון ולבנייה ב-1997. בנית שלד הבניין החלה בסוף 1997. ב-1999 רכש אביב שני מגרשים צמודים נוספים, אחד שהיה בבעלות חברת טבע ועיריית רמת גן, והשני בבעלות ידידיה כהן וחברת גבעת-מרום. לאחר העברת זכויות הבנייה משני המגרשים הנוספים למגדל, אושר לבנות לגובה של 66 קומות. טבע ועיריית רמת גן מכרו בהמשך מגרש נוסף שהיה בבעלותן, שאיפשרה לאביב להוסיף 2 קומות נוספות למגדל, ובתוספת הקומות הטכניות מתנשא המגדל ל-69 קומות. בסך הכל גדלו זכויות הבנייה מ-275% בייעוד מגורים, ל-500% בייעוד מגורים ומשרדים במהלך בנייתו.
ביוני 2000 רכש בנק המזרחי, תמורת 29.4 מיליון דולר, את 7 הקומות התחתונות, בשטח 10,400 מ"ר, במגדל. עם פתיחתו העביר למקום את ההנהלה המרכזית שלו. באוקטובר 2002 רכש שתי קומות נוספות מקבוצת האחים עופר. 
באוקטובר 2001 נפטר הקבלן המוביל משה אביב, לאחר שנפצע בתאונת רכיבה, והוחלט לקרוא למגדל על שמו.
אכלוס הבניין החל במהלך 2002, והוא הושלם באופן סופי ונחנך בדצמבר 2003.
באפריל 2007, רכש איש העסקים ארקדי גאידמק את השליטה בקבוצת אוסיף, שהחזיקה בחלק מהדירות בבניין, מידי משפחת אביב. בספטמבר 2008, מכר שלוש קומות פנטהאוז במגדל תמורת כ-45 מיליון שקל.
ביוני 2017 מכר בנק מזרחי טפחות את הקומות שבבעלותו  תמורת 278 מיליון שקל וברווח של כ-100 מיליון שקל.

המבנה

המבנה נמצא בפינתו הצפון-מזרחית של צומת עלית, רמת גן. קודמו בתואר הבניין הגבוה בישראל היה מגדל עזריאלי העגול. מגדל עלית המתוכנן להיבנות בסמוך לו אמור להיות גבוה ממנו, אך מועד חנוכתו עדיין אינו ידוע.
בשנת 2017 נחנך מגדל עזריאלי שרונה, שגובהו הוא 238.5 מטרים, כלומר שלושה וחצי מטרים גבוה יותר ממגדל משה אביב. לאחר מכן מגדל עזריאלי שרונה קיבל את התואר הבניין הגבוה ביותר בישראל.
מרבית קומות המגדל משמשות למשרדים, אך 12 הקומות העליונות משמשות למגורים בלבד. השטח הבנוי במגדל כולל כ-63,000 מטר רבוע למשרדים, 17,000 מטר רבוע למגורים ו-1,200 מטר רבוע של שטחים ציבוריים. משקלו הכולל של המגדל הוא 160,000 טון. במגדל כ-1,230 מקומות חניה, 98 דירות ו-24 מעליות. מעל ל-5,000 אנשים עובדים בבניין ועלות הקמתו נאמדה ביותר מ-130 מיליון דולר. 
המגדל, שתוכנן על ידי משרד האדריכלים אמנון ניב ואמנון שוורץ, מעוצב בסגנון הפוסט מודרני, תוך שימוש נרחב בזכוכית ומתכת. בקומה רגילה 42 חלונות פנורמיים שמשקיפים על מתחם הבורסה ברמת גן ועל תל אביב. מול המגדל שכן המפעל ההיסטורי של עלית ברמת גן.
עם חנוכתו, ובעקבות מידע שגוי אודות גובהו של המגדל כבן 244 מטרים, דורג הלה במקום 88‏ ברשימת גורדי השחקים הגבוהים ביותר בעולם. בשנת 2010, בהתבסס על אותה השגיאה, דורג המגדל במקום ה-161‏. ניתן לראותו פחות או יותר בבירור מנתניה בצפון עד יבנה בדרום וממודיעין-מכבים-רעות במזרח. המגדל גם נראה לעין בימים בהירים ממערב השומרון.
מכבי כרמיאל (כדורסל)

היסטוריה

בסיום עונת 1993/94, העפילה הקבוצה לליגה הלאומית ושיחקה בה עד עונת 1999/2000, בה העפילה לליגת העל.
הקדנציה בליגת העל נמשכה עונה אחת בלבד (2000/01), שבסיומה (עם מאזן של ניצחון אחד מול 27 הפסדים) מצאה את עצמה חוזרת לליגה הלאומית ולאחר עונה אחת, נשרה עד לליגה הארצית.
בסיום עונת 2009/10 ירדה הקבוצה לליגה א'. בחודש אוגוסט 2012 הוקפצה הקבוצה בחזרה לליגה הארצית בעקבות בקשתה של קבוצת הפועל מגידו לרדת לליגה א'. שנה לאחר מכן נשרה הקבוצה חזרה לליגה א' לאחר שהקבוצה סיימה את העונה בליגה הארצית במקום ה 10 ונוצחה בסיכום שני המפגשים בידי הפועל רמת גן מליגה א (על חודה של נקודה אחת בלבד) שהעפילה במקומה לליגה הארצית.
בסיום עונת 2016-17 חזרה הקבוצה לליגה הארצית 4 שנים אחרי שירדה לליגה א לאחר שהקבוצה זכתה באליפות ליגה א צפון
בסיום עונת 2017-18 סיימה הקבוצה במקום האחרון בליגה ארצית צפון אך עקב הישארות הפועל חיפה בליגה הלאומית, התפרקות הפועל ג'ת וויתור של הקבוצות עירוני קריית אונו והפועל קריית טבעון על מקום בליגה, נשארה הקבוצה בליגה הארצית.
בסיום עונת 2018/19 ירדה הקבוצה לליגה א'
הקבוצה מפעילה מחלקת נוער של כ-10 קבוצות גיל.
Kh-29

Kh-29 (ברוסית X-29, לפי קוד דיווח נאט"ו AS-14) הוא טיל אוויר-קרקע סובייטי בעל טווח של 10-30 קילומטרים. הוא בעל ראש קרב במשקל 320 קילוגרמים וניתן להנחותו למטרה באמצעות לייזר, אור אינפרא אדום, מכ"ם אקטיבי או הנחיית טלוויזיה. הטיל מוצב לרוב על מטוסים מדגם סוחוי Su-24, סוחוי Su-30, מיג 29K וכן מטוסי סוחוי Su-25 מהדגמים T ו-TM.
ייעודו העיקרי של הטיל הוא השמדת עצמים גדולים בשדה הקרב כגון מפעלים, מחסנים וגשרים, אך ניתן להטילו גם על ספינות עד למשקל 10,000 טונות, האנגרים משוריינים למטוסים וכן מסלולי המראה מבטון.

פיתוח

תכנון ופיתוח הטיל החל בשנות השבעים על ידי קבוצת מולניה מאוקראינה, והוביל לתחמושת היחידה מסוג טיל אוויר-קרקע שהקבוצה יצרה. משרד התכנון מולניה הוקצה לטובת המירוץ לחלל וחברת וימפל המשיכה את פיתוח הטיל Kh-29. השיגור הראשון של הטיל התרחש בשנת 1976, ולאחר שיגורי מבחן ומבדקים נוספים רבים הוא הוכנס לשירות בשנת 1980.

עיצוב

צורתו האירודינמית של הטיל Kh-29 מזכירה את צורתו של הטיל מולניה R-60 (קוד נאט"ו 'AA-8 'Aphid), שכן משרד התכנון מולינה התמקצע בייצור טילי אוויר-אוויר. יכולת הנחיית הלייזר של הטיל נלקחה מהטיל שקדם לו Kh-25 (נאט"ו AS-10) ויכולת ההנחיה מטלוויזיה מהטיל Kh-59 (נאט"ו AS-13).
הטיל הושווה למקבילו האמריקאי AGM-65 מאבריק, אם כי טיל המאבריק קטן בהרבה לעומת ה-Kh-29 ושוקל פחות ממחצית ממקבילו הרוסי.

היסטוריה מבצעית

הטיל מדגם Kh-29 נכנס לשירות בחיל האוויר הסובייטי בשנת 1980 ומאז יוצא למדינות רבות. 
בטילים מהדגם Kh-29L נעשה שימוש במעורבות הרוסית במלחמת האזרחים בסוריה בשנת 2015, טילים אלו הותקנו על מטוסים מדגם סוחוי Su-34 וסוחוי Su-24.
כמו כן נעשה שימוש בטיל במלחמת האזרחים השנייה בלוב. כוחותיו של מועמר קדאפי השתמשו בטיל בגרסתו הלא-מונחית. הטילים שוגרו ממשאיות שיגור והוסרו מהם הכנפיים והמאזנות כדי להשיג יכולת לשיגור מרוחק יותר.
ענבר לביא

ביוגרפיה

לביא נולדה ברמת גן וגדלה והתחנכה בחולון. אביה, זוהר לביא, הוא איש עסקים שבעבר התמודד ברשימת העבודה לכנסת. אמה, שושנה (לבית זיני), היא מזכירה. כיום הוריה גרושים. ללביא שני אחים ואחות. למדה בתיכון קריית שרת בחולון, ולאחר מכן למדה בבית הספר לאמנויות הבמה סופי מוסקוביץ' בתל אביב. בעת היותה תלמידת תיכון עבדה במשרה חלקית בספריית וידאו, כך נחשפה לקולנוע ולטלוויזיה אמריקאית. לביא החליטה לא לשרת בצה"ל לאחר שביקשה להתגייס לתחום שלה, וכאשר הוצע לה נהגת בוס, השתחררה על פרופיל רפואי נמוך.
בהיותה בת 17 עברה להתגורר אצל קרובי משפחה רחוקים בניו יורק, לאחר שבועיים המשיכה הלאה ולבסוף התגלגלה להוסטל רעוע בהארלם שם עברה חוויה טראומטית. במשך חצי שנה בין השאר השתכרה כמלצרית. לאחר שאזל כספה ואף נאלצה להעביר לילה שלם ברכבת התחתית, עברה לברוקלין עם חבר'ה ישראלים לקומונה, ולבסוף לאחר כמה חודשים עברה ללוס אנג'לס והחלה ללמוד בבית הספר למשחק ע"ש לי שטרסברג, בו הצליחה להשיג מלגת לימודים מלאה.

קריירה

בתחילת דרכה על הבמה, בשנת 2006 גילמה את קורדליה בהצגה השייקספירית "המלך ליר" שהועלתה בלוס אנג'לס. ב-2008 החלה להופיע בסדרות טלוויזיה הוליוודיות: "הלוחשת לרוחות", "המלאכיות של צ'רלי", "המפענחת", "ילדות שמנות", "התרסקות", "מוחות פליליים", "CSI Miami" ו"הפמליה".
בשנת 2010 גילמה את אלאנה הנסיכה הלוחמת בסרט "עלילות האימפריה הקדומה". בעקבות הופעתה לוהקה לתפקידים נוספים, בסרט "Getting that girl" ובסרט "Street Kings", ובסרט האימה "Underground".
ב-2013 גילמה את אמה, התפקיד הראשי בסרט האימה "House of Dust". כן גילמה את רביבה, אמריקאית-ישראלית מובטלת, בסדרה "הג'וב הכי גרוע" של רשת MTV אמריקה. בקיץ באותה שנה, הובילה את קמפיין הפרסום של חברת הביגוד הישראלית "העין השלישית".
ב-2014 שיחקה בעונה בסדרה "Gang Related". בנוסף, השתתפה ב"ילדי האנרכיה" בתור וינסום. באותה שנה גם התראיינה לתוכנית האירוח של קרייג פרגוסון והצטלמה לכתב העת "Maxim" האמריקאי.
החל מאמצע 2015 לביא משחקת בעונתה השנייה של סדרת דרמת המתח "הספינה האחרונה" את תפקידה של נספח צה"ל בתוך חיל הים האמריקאי. גם כן ב-2015, שיחקה את סוניה בסרט הפעולה "צייד המכשפות האחרון"  בכיכובו של וין דיזל. באותה שנה שיחקה גם בתפקיד אורח בסדרה "קאסל".
ב-2017 כיכבה לביא בסדרת הקומדיה שחורה "מתחזים" בתפקיד מאדי, נוכלת מקצועית, ברשת Bravo האמריקאית. כן גילמה את שיבא בעונה החמישית של סדרת הטלוויזיה "נמלטים". לאחר מכן, היא עתידה לככב בסרט הקומי "Sorry for Your Loss" בתור לורי, לצד ברוס גרינווד וג'סטין בארת'ה.
החל מ-2019 מגלמת לביא את דמותה של "איב" (חוה מהסיפור המקראי), בעונה הרביעית של הסדרה האמריקאית לוציפר, המשודרת בנטפליקס.

חיים אישיים

החל מ-2004 לביא מתגוררת בעיקר בקליפורניה.
בשנים 2009–2013 הייתה בזוגיות עם כריסטוף סנדרס, שחקן אמריקאי.
שלמה אישון

הרב שלמה אישון הוא פוסק העומד בראש מכון כת"ר לכלכלה על פי התורה, משמש כרב מזרח העיר רעננה ודיין בבית הדין של ארץ חמדה.

ביוגרפיה

למד בישיבת מרכז הרב. מוסמך לרבנות על ידי הרבנות הראשית לישראל ובעל כושר לרב עיר. בעל תואר במשפטים מאוניברסיטת בר-אילן.
בראשית שנות התשעים ייסד ביחד עם הרב יצחק בזק את מכון כת"ר לכלכלה על פי התורה. כיום עומד בראש המכון ובפרט משמש כראש צוות המחקר. במסגרת המכון פורסמו אחד עשר ספרים הלכתיים הקרויים 'כתר' הנוגעים לכלכלה על פי התורה. הרב אישון משמש כעורך הראשי של הספרים ומכותביה של הסדרה.
עד שנת התשס"ח עמד בראש כולל אברכים בישיבת חברותא.
משנת תשס"ט עד שנת תשע"ד ענה על שש מאות שאלות ותשובות באתר מורשת.
משמש למעלה מעשור כרב מזרח העיר רעננה. בנוסף מכהן כדיין בבית הדין של ארץ חמדה.
פרסם מאמרים בכתבי עת כמו תחומין, צוהר ו'אמונת עתיך'. בעבר לימד במכון הגבוה לתורה באוניברסיטת בר-אילן.
נשוי ומתגורר ברעננה.
קרל לודוויג ד'אלזה

תחילת הקריירה

ד'אלזה נולד ב-1 בנובמבר 1849 לאביו לודוויג פרדיננד שהיה אוברסטלוטננט בצבא הסקסוני ולאשתו הוברטה לואיזה לבית פון ברנדנשטיין, בדרזדן שהשתייכה לממלכת סקסוניה. ב-1870 התגייס לצבא הגרמני הקיסרי ולחם בשורותיו במלחמת פרוסיה צרפת. לאחר מכן מילא בצבא תפקידי פיקוד ומטה, בשנת 1904 מונה למפקד הדיוויזיה ה-24 (הסקסונית ה-2), ובשנת 1910 מונה למפקד הקורפוס ה-12 (הסקסוני ה-1).

מלחמת העולם הראשונה ואחריתו

עם פרוץ מלחמת העולם הראשונה היה ד'אלזה מפקד הקורפוס ה-12 שהיה חלק מהארמייה השלישית ולחם בחזית המערבית. ונטל חלק בקרבות במערכה על הגבולות, לרבות קרב שרלרואה, וכן השתתף בקרב על המארן. ב-17 באפריל 1916 מונה ד'אלזה למפקד פלגת הארמייה A - פלקנהאוזן במקום גנרל לודוויג פון פלקנהאוזן שעבר לפקד על מפקדת הגנת החופים. על הצלחתו בקרבות קיבל ד'אלזה ב-1 בספטמבר 1916 את העיטור פור לה מריט. ב-4 בינואר 1917 פרש ד'אלזה משירות פעיל, והוחזק ברשימת קציני המילואים.
לאחר שביתת הנשק בנובמבר 1918, רצו בעלות הברית להעמיד את ד'אלזה לדין על פשעי מלחמה שביצעו כוחותיו באוגוסט 1914. ב-21 בינואר 1920 פרש ד'אלזה מהצבא, וכיהן כנשיא אגודת ותיקי המלחמה הסקסונית.
ד'אלזה נפטר בלביכאו ב-20 ביולי 1922 והוא בן 72 שנים.